钦定古今图书集成/历象汇编/岁功典/第007卷 > 礼记 > 《王制》
## 钦定古今图书集成/历象汇编/岁功典/第007卷 > 礼记 > 《王制》

天子诸侯宗庙之祭：春曰礿，夏曰禘，秋曰尝，冬曰烝。

〈注〉此盖，夏、殷之祭名，周则改之。春曰祠，夏曰礿，以禘为殷祭。《诗小雅》曰：“礿祠烝尝，于公先王。”此周四时祭宗庙之名。〈疏〉春曰礿者，皇氏云：“礿，薄也。春物未成，其祭品鲜薄也。”孙炎云：“礿者，新菜可礿。”夏曰禘者，皇氏云：“禘者，次第也。夏时物虽未成，宜依时次第而祭之。”秋曰尝者，《白虎通》云：“尝者，新榖熟而尝之。”冬曰烝者，烝者，众也。冬之时物成者众。孙炎云：“烝，进也，进品物也。”

庶人“春荐韭，夏荐麦，秋荐黍，冬荐稻。韭以卵，麦以鱼，
黍以豚，稻以雁。”

〈注〉“庶人无常牲”，取与新物相宜而已。〈疏〉言“相宜”者，谓四时之间有此牲榖，两物俱有，故云“相宜”，若牛宜稌、羊宜黍之属是也。

司会以岁之成质于天子，冢宰齐戒受质。大乐正、大
司寇、市三官以其成从质于天子。大司徒、大司马、大
司空齐戒受质，百官各以其成质于三官。大司徒、大
司马、大司空以百官之成质于天子，百官齐戒受质。
“然后休老劳农，成岁事，制国用。”

〈疏〉司会以岁之成质于天子，司会总主群官治要，故以一岁治要之成质于天子。质，平也，谓奏上文簿，听天子平量之。“冢宰齐戒受质”者，冢宰是贰王治事，故亦齐戒赞王受群官所平之事，谓共王论定也。“大乐正、大司寇巿三官，以其成从质于天子”者，谓此三官各以其当司成要随从司会平于天子。以《周法》言之，司会总主群官簿书，则司徒、司马、司空簿书，亦司会掌之，质于天子。所以下文司徒、司马、司空各质于天子，不由司会。惟大乐正、大司寇、巿三官，从司会质于天子者，司会总主治要，先质于王。若今时先申帐目，乐正、司寇、司巿当司事少，即径从司会以质于王。其司徒、司马、司空总主万民，其事既大，虽司会进其治要，仍须各受质。属官亲自质于天子，百官齐戒受质，以司徒、司马、司空质于天子，天子平断毕，当须报于下，故在下百官齐戒，受天子所平之要。“然后休老。劳农”者，即十月蜡祭之时，饮酒劳农也。“成岁事”者，断定计要，一岁事成，乃制来岁之国用，故云“制国用”也。